CRKSV Jong Holland
CRKSV Jong Holland (ofisialmente Curaçaose Rooms Katholieke Sport Vereniging Jong Holland) ta un klup di futbòl na Willemstad, Kòrsou ku ta milita den Liga Kòrsou. E klup ta konosí tambe komo e Trikolornan. Na Kòrsou, e ta e di dos klup mas bieu i e ekipo mas éksitoso despues di SUBT. E ta e úniko klup eksistente ku for di e promé kampeonato ofisial di Kòrsou na 1923 a forma parti di e divishon superior. 

Jong Holland a wòrdu fundá dia 15 di yüli 1919 pa frater Richardus i frater Alardus, ku tabata Fraters di Tilburg di St. Vincentiusschool na Otrobanda. E tabata un di promé klupnan pa afilia na CVB despues ku esaki a ser funda dia 23 di mei 1921. Na 1923 e klup a partisipa pa promé bes na un torneo organisá pa CVB, terminando na di tres lugá den e divishon superior i na promé lugá den e di dos divishon. Desde 1926 el a sali viktorioso den e liga mas altu na diesseis okashon. Jong Holland tabata e promé ekipo pa bai ku e Kopa antiano, ku a ser disputa pa promé bes na 1960. Apesar di su éksito na kas e klup nunka no a yega e fase final di e CONCACAF Champions' League, kedando kada bes elimina durante e fasenan promé. Den kurso di añanan Jong Holland a produsi varios hungadó talentoso ku a defende e honor di Kòrsou i Antia Hulandes riba velt di bala. 

E trikolornan ta hunga den Stadion Ergilio Hato. Su kolónan ta blou-korá.  Presidente di e klup ta Etienne Rosario i entrenadó ta Mark van Eijk.

Lista di Honor 
Liga Kòrsou: 16
 kampeon na 1926, 1928, 1932, 1936, 1938, 1940, 1944, 1949, 1950, 1953, 1960, 1978, 1981, 1999, 2018, 2021
 supkampeon na 1933, 1936-37, 1938-39, 1940-42, 1944-46, 1947, 1952, 1965, 1976, 1977, 1984, 1992

Kopa antiano: 5
 kampeon na 1960, 1966, 1977, 1978, 1982
 finalista na 1965, 1979, 1984, 1999

Kopa ABC: 
 finalista na 2018

Kopa MCB: 1
 kampeon na 2021

(Eks-)hungadó destaká 
  Criston Brunkard
  Quinton Christina
  Ergilio Hato
  Federico Jansen
  Maximiliano Juliana
  Frans Kelkboom
  Pedro Matrona
  Juan Lampe (portero)

Futbòl na Kòrsou

Futbòl na Kòrsou